Admirál **Karambir Singh** (\* 3. november 1959 Džalandhar, Panjdžáb, India) je indický admirál a od mája 2019 24. náčelník Námorného štábu Indického námorníctva (*Chief of the Naval Staff*). Jeho predchodcom bol admirál Sunil Lanba, ktorý 31. mája 2019 odišiel do dôchodku. Ako najdlhšie slúžiaci námorný letec indických ozbrojených síl býva označovaný ako *Grey Eagle* (slov. sivý orol). Počas kariéry trvajúcej takmer 39 rokom v službe získal medaily Param Vishist Seva Medal a Ati Vishist Seva Medal.

Životopis
---------

### Raný život

Narodil sa v rodine dôstojníka Indických vzdušných síl v meste Džalandhar v Pandžábe. Vyštudoval anglikánsku internátnu školu Barnes School v Deolali, následne v rámci absolvoval v poradí 56. výcvikový kurz indickej armádnej akadémie National Defence Academy, a študoval aj na vojenských inštitúciach Defence Services Staff College v indickom Wellingtone a College of Naval Warfare v Bombaji.

### Vojenská kariéra

V júli 1980 ako dôstojník vstúpil do indického námorníctva a v roku 1982 sa stal pilotom helikoptér. Široké skúsenosti získal najmä s vrtuľníkmi typu HAL Chetak, Kamov Ka-25 a Kamov Ka-28.

Ako námorný dôstojník slúžil v indickom Západnom námornom veliteľstve (*Western Naval Command*) a v indickom Východnom námornom veliteľstve (*Eastern Naval Command*). Velil lodi pobrežnej stráže ICGS *Chand Bibi*, korvete INS *Vijaydurg* a torpédoborcom s riadenými strelami INS *Rana* a INS *Delhi*. Na brehu slúžil v Námornom štábe vo funkcii veliteľa Štábu námorného letectva (*Joint Director Naval Air Staff*) a leteckého kapitána a veliaceho dôstojníka Námornej leteckej základne v Bombaji (*Captain Air and Officer-in-Charge of the Naval Air Station at Mumbai*). Bol tiež členom Komisie pre hodnotenie a kategorizáciu leteckých prístrojov AIRCATS (*Aircrew Instrument Rating and Categorisation Board*).

Pri povýšení do generálskej hodnosti bol vymenovaný do funkcie viceadmirála (vlajkového dôstojníka a vrchného veliteľa) štábu Východného námorného veliteľstva Indie (*Flag Officer Commanding-in-Chief of India's Eastern Naval Command*). Ďalšími funkciami na generálskej úrovni boli funkcia náčelníka štábu unifikovaného veliteľstva Andamán a Nikobarských ostrovov a funkcia viceadmirála (vlajkového dôstojníka) základne *Maharashtra and Gujarat Naval Area* (FOMAG). Ako generálny riaditeľ projektu *Seabird* viedol výstavbu novej námornej základne pri Karváre. Následne v pokračoval najprv ako druhý a neskôr ako prvý zástupca náčelníka indického Námorného štábu.

31. októbra 2017 prebral po viceadmirálovi Harishovi Bishtovi velenie Východného námorného veliteľstva, 23. marca 2019 bol indickou vládou menovaný do funkcie náčelníka Námorného štábu indického námorníctva. Singh je prvým helikoptérovým pilotom v tejto funkcii.

Referencie
----------

1. 1 2   *Karambir Singh to be Next Chief of Naval Staff* [online]. India Times, rev. 2019-03-23, [cit. 2019-03-23]. Dostupné online.
2. 1 2  PIB. *Vice Admiral Karambir Singh, AVSM, assumed charge as Deputy Chief of the Naval Staff* [online]. Indické námorníctvo, 2019-05-31. Dostupné online.
3. 1 2  PIB. *Vice Admiral Karambir Singh Assumed Charge as the Deputy Chief of Naval Staff* [online]. Ozbrojené sily SR, [cit. 2019-03-23]. Dostupné online.
4. ↑  PIB. *Admiral Karambir Singh Sworn In As Chief Of Naval Staff* [online]. Outlook, 2019-05-31, [cit. 2019-03-23]. Dostupné online.
5. ↑  PIB. *390 Republic Day Gallantry and Other Defence Decorations Announced* [online]. Indické námorníctvo, [cit. 2018-01-26]. Dostupné online.
6. 1 2 3  PIB. *Vice Admiral Karambir Singh takes over as the Flag Officer Commanding-in-Chief, ENC* [online]. pib.nic.in, [cit. 2018-01-26]. Dostupné online.
7. ↑  nitingokhale. *KB Singh* [online]. Indické námorníctvo, 2019-03-22, rev. 2019-03-23. Číslo tweetu:1109389949143523328. Dostupné online.
8. ↑  news18.com. *Vice Admiral Vice Admiral Karambir Singh to be Next Chief of Naval Staff* [online]. Indické námorníctvo, [cit. 2019-03-23]. Dostupné online.
9. 1 2  PIB. *Vice Admiral Karambir Singh, AVSM assumes charge as Vice Chief of Naval Staff* [online]. Indické námorníctvo, 2016-05-31, [cit. 2016-06-08]. Dostupné online.
10. ↑  Snehesh Alex Philip. *Vice Admiral Karambir Singh is new Navy Chief* [online]. Indické námorníctvo, [cit. 2019-03-23]. Dostupné online.
11. ↑  Pradip R Sagar. *Vice Admiral Karambir Singh is new Chief of Naval Staff* [online]. Indické námorníctvo, [cit. 2019-03-23]. Dostupné online.

Zdroj
-----

*Tento článok je čiastočný alebo úplný preklad článku Karambir Singh na anglickej Wikipédii.*